題座隅
作者：白居易
朝代：唐

paragraphs: 手不任執殳，肩不能荷鋤。
量力揆所用，曾不敵一夫。
幸因筆研功，得升仕進途。
歷官凡五六，祿俸及妻孥。
左右有兼僕，出入有單車。
自奉雖不厚，亦不至飢劬。
若有人及此，傍觀爲何如。
雖賢亦爲幸，況我鄙且愚。
伯夷古賢人，魯山亦其徒。
時哉無奈何，俱化爲餓殍。
念彼益自媿，不敢忘斯須。
平生榮利心，破滅無遺餘。
猶恐塵妄起，題此於座隅。